ועדת הכספים, כנסת 24, פרוטוקול מספר 24, 2021-05-31 12:40

משה גפני: אני ממשיך לנושא הבא: מתווה הסיוע בארנונה לעסקים בעלי מחזור מעל 400 מיליון שקלים ולעסקים חדשים מחודש מרץ 2020.

משה גפני: אני לא כל כך מבין - - -

מיקי לוי: אני אסביר לך.

משה גפני: אני אתן לך.

קרן ברק: זה נושא שלי.

מיקי לוי: אבל אני הבאתי את ההישג הזה.

משה גפני: לא, בסדר, אני נותן לך.

קרן ברק: חצי, לא, את ה-400 מיליון ואני את העסקים החדשים.

קרן ברק: מדובר באותה החלטה - - -

משה גפני: מיקי לוי, בבקשה.

קרן ברק: הוא הולך להיות יושב-ראש הכנסת, אנחנו אבק לרגליו, רק תשאיר אותנו בחדרים שלנו.

משה גפני: אנחנו דיברנו כמה פעמים על מתווה סיוע בארנונה לעסקים מעל מחזור של 400 מיליון.

משה גפני: אנחנו דיברנו על עסקים חדשים שנפתחו אחרי מרץ 2020.

משה גפני: הכול היה בסדר, היה פה שר האוצר ודיבר על העניין הזה.

משה גפני: ישנה אפילו החלטת ממשלה שהצעת המחליטים הזאת נמצאת כאן, ומשום מה זה לא מגיע לממשלה, כאילו שאנחנו לא מדברים על אנשים חיים ומתפרנסים שנמצאים במצוקה של הקורונה וכל מה שנלווה לכך, וזה תלוי ועומד בדיוק כמו הנושא של אל-על.

משה גפני: הייתה החלטה, שהיה צריך לקבל אותה, שמסייעים לאל-על כדי שהיא לא תשבות.

משה גפני: רק אחרי שדיברנו על זה כל כך הרבה וקיימנו דיון בוועדה – הממשלה קיבלה החלטה.

משה גפני: מיקי לוי, בבקשה.

מיקי לוי: תודה, אדוני.

מיקי לוי: ב-28 בדצמבר ישב פה שר האוצר והיה צריך כמה דברים מוועדת הכספים.

מיקי לוי: כמה חברים כולל אני ניצלנו את ההזדמנות והצלחנו להביא את שר האוצר להכרה בכך שעסקים מעל 400 מיליון שקלים שנפגעו ב-60% ומעלה בהכנסות שלהם, יכירו להם בנושא מתן הנחה בארנונה לעסקים.

מיקי לוי: אמר את זה שר האוצר, יש היכן שקרן יושבת, אתה שמעת את זה, אדוני.

מיקי לוי: זה היה הישג פנטסטי של כולנו, הלכו והפכו את זה גם להחלטת ממשלה.

מיקי לוי: עכשיו אני אגיד משהו שאני מסתכן בו אבל זה לא מעניין אותי כי אני מחפש את טובת העסקים, את סוכני הנסיעות ואת בתי המלון שאמורים לשלם את הארנונה.

מיקי לוי: מפלגה אחת מעכבת את מתן התשלום הזה.

קרן ברק: כחול לבן.

מיקי לוי: בני גנץ, אני מבקש ממך, מתחנן אליך, לא הכול פוליטיקה, לא הכול פוליטיקה.

מיקי לוי: יושבים כאן אנשים שמפרנסים גם אנשים אחרים, שיש להם סוכנויות, שיש להם בתי מלון, יושב פה יוסי כנציג בתי המלון.

מיקי לוי: יש בתי מלון סגורים שאמורים לשלם ארנונה.

מיקי לוי: חברים, זה עבר הכול, אז למה פוליטיקה לתוך הנושאים הכלכליים שאינם פוליטיים?

מיקי לוי: אין פה אף אחד מכחול לבן.

מיקי לוי: הדבר המדהים הוא ששרת התיירות היא מכחול לבן.

מיקי לוי: יכול להיות שאני מסתכן, עכשיו אני אצא מהוועדה ויעשו לי נו, נו, נו.

מיקי לוי: זה לא מעניין אותי.

משה גפני: למה יעשו לך?

מיקי לוי: קואליציה, שמואליציה, אותי לא מעניינת פוליטיקה.

מיקי לוי: אתה יודע את זה, ישבתי פה הרבה זמן, לא עניין אותי פוליטיקה וגם עכשיו לא.

מיקי לוי: אני מבקש מבני גנץ לתת אישור להעביר את החלטת הממשלה.

מיקי לוי: מדובר ב-400 מיליוני שקלים פטור מארנונה לעסקים שנפגעו מעל 60% בהכנסה שלהם, זו הבקשה האישית שלי.

משה גפני: טוב.

אופיר כץ: מצטרפים לבקשה שלך.

משה גפני: אני רוצה להגיד, אנחנו בקואליציה, נכון?

ינון אזולאי: תלוי באיזו שעה.

קרן ברק: היום עוד כן.

משה גפני: אני עדיין בקואליציה.

משה גפני: אם הייתי באופוזיציה, אני כבר חושב על הנאום שלי.

משה גפני: זה פשוט לא יאומן, הרי מדובר באנשים שמתפרנסים מזה.

משה גפני: דיברנו על זה, כולנו הגענו לאותו ההישג כמו שאמר מיקי, דיברנו על זה הרבה פעמים.

משה גפני: פתאום באה מפלגה שעוצרת את זה.

משה גפני: אני לא יכול לדבר בגלל שאני בקואליציה.

משה גפני: זה באמת דבר שאינו מתקבל על הדעת, החלטת הממשלה בעניין הזה חייבת להתקבל מיד.

משה גפני: קרן ברק, בבקשה.

קרן ברק: פתחתי פה באחד הדיונים, זה היה הנושא לסדר שלי כבוד היושב-ראש, ואתה העלית את זה.

קרן ברק: מיקי מדבר על ההחלטה שאנחנו העברנו כאן, אין מדובר בפטור מלא אלא בהקלה של 95% וזה כמו פטור.

מיקי לוי: 90%.

קרן ברק: מתייחס לעסקים מעל 400 מיליון שקל.

קרן ברק: באותה ההחלטה החלטנו גם, מיקי, שגם עסקים שנפתחו בשנת הקורונה יהיו זכאים לאותה ההקלה.

קרן ברק: אני ביקשתי את זה אז בתור יושב-ראש השדולה לעסקים קטנים.

קרן ברק: קיבלנו את זה אז.

קרן ברק: כל התקופה המדוברת הייתה בצל מערכות בחירות, בני גנץ ומפלגתו אמרו שהם לא רוצים לתת הישגים בגלל שמדובר בבחירות.

קרן ברק: אם אינני טועה הבחירות היו במרץ, אנחנו חודשיים אחרי זה, אלוהים עדי שכל שבוע אני מנהל שיחה עם שר האוצר שהוא וצוותו שמים את זה כל שבוע על שולחן הממשלה.

קרן ברק: כל שבוע כחול לבן דוחה את זה באמצעות היכולת שהפריטטיות מקנה לה לא לאשר את זה.

קרן ברק: בכחול לבן יגידו שזה לא שהם לא שהם לא מאשרים אלא שהם מבקשים משהו הזוי בתמורה – מינוי של 37 שגרירים – וכל מיני הזיות כאלה שאי-אפשר לאשר להם, ואז הם אומרים: "אתם לא מאשרים לנו אז אנחנו לא נאשר לכם".

קרן ברק: זה לא אינטרס של שר האוצר, זה אינטרס שלהם ושלנו ושל כולם שזה יעבור.

קרן ברק: הם לא יכולים להתנות את זה.

קרן ברק: כרגע הם לא מאשרים את זה.

משה גפני: לא הבנתי, אמרת שמתנים את זה במינוי 37 שגרירים?

קרן ברק: כל פעם - - -

משה גפני: - - - אני בקואליציה.

משה גפני: הלאה, המשיכי.

קרן ברק: כל פעם זה משהו אחר.

מיקי לוי: כל פעם זו דרישה אחרת.

גלעד קריב: - - - שגרירים אנחנו זוכרים, - - -

קרן ברק: כל פעם זה במשהו אחר וכל פעם, דרך אגב - -

משה גפני: צודקת.

קרן ברק: - - הם אומרים לעולם העסקי: "אנחנו בעד".

קרן ברק: הם כל פעם מרדימים את העולם העסקי.

קרן ברק: אז הם לא בעד, והעולם העסקי צריך לדעת את זה, והגיע הזמן שתצאו עם זה בכותרות גם החוצה.

קרן ברק: לא יכול להיות שאנחנו כל הזמן רבים עבורכם והם עוצרים את זה.

משה גפני: לא להאמין.

משה גפני: ינון, בבקשה.

ינון אזולאי: קרן, אני קצת חולק עלייך.

ינון אזולאי: אני חושב שאם בני גנץ מבקש בתמורה מינוי 37 שגרירים אז הוא דואג ל-37 מקומות עבודה בטוחים, אז הוא כן רוצה להתמודד עם האבטלה.

ינון אזולאי: דבר שני: זה עושה רושם שהשר גנץ היה צריך להיות השר לאטימות חברתית.

ינון אזולאי: אם אני מסתכל על המאפייה בקרית שמונה, אנחנו עדיין בחשש שהעובדים שם הולכים הביתה.

ינון אזולאי: הוא נותן לעסקים האלה לקרוס.

ינון אזולאי: אתה לא מבין מה זה פריפריה?

ינון אזולאי: אתה לא מבין מה זה אותם אנשים מסכנים?

ינון אזולאי: האנשים הללו מחזיקים אותנו כמדינה.

ינון אזולאי: מה ביקשו מהם, לוותר על הארנונה?

ינון אזולאי: אני טוען שמעל 400 מיליון צריכים לתת להם מענקים בנוסף להקלות בארנונה שזה ודאי צריך להיות.

ינון אזולאי: זה לא 400 מיליון רווח, זה לא שיושבים פה טייקונים.

ינון אזולאי: צריך לדאוג להם לחליפה מיוחדת, גם להם מגיע.

משה גפני: אבל ינון, יש החלטת ממשלה מסודרת בנושא.

ינון אזולאי: אני מדבר על המענקים.

משה גפני: אני מסכים.

משה גפני: גלעד קריב, בבקשה.

גלעד קריב: האמת היא שזה דיון די מוזר.

גלעד קריב: עד עכשיו דיברו נציג הקואליציה.

קרן ברק: אבל אנחנו מסבירים לך שיש דברים טכניים, פריטטית, בהצלחה להם עם הפריטטיות.

משה גפני: חבר הכנסת קריב, קואליציה-אופוזיציה זה היה החלק האומנותי של העניין.

משה גפני: אנחנו מורגלים בדיונים כאן שמשותפים לקואליציה ולאופוזיציה.

משה גפני: אין ויכוח בין החברים השונים שצריך לסייע לבעלי העסקים.

גלעד קריב: צריכה לצאת מכאן קריאה שהמשחק ילדים שנקרא ממשלת ישראל, שבו כל צד אומר: "שוברים את הכלים" על מה שמעניין אותו, ולכן יש היום 35 נציגויות דיפלומטיות ברחבי ישראל שאין בהן צירים מסחריים, אין בהן שגרירים.

אופיר כץ: למה לקשור את זה אחד בשני?

גלעד קריב: אני אסביר: כי אי-אפשר, חברים, סליחה - - -

קרן ברק: לא צריך לקשור שום דבר בשום דבר.

גלעד קריב: נהדר.

קרן ברק: או שהוא מסכים עם זה או שהוא לא מסכים עם זה.

גלעד קריב: ולכן צריך לומר, זה לא השר לאטימות חברתית – זו ממשלה אטומה חברתית.

גלעד קריב: ממשלה שעסוקה במשחקים פוליטיים קטנוניים.

ינון אזולאי: לפי ההישגים שלה אתה רואה שזו לא ממשלה אטומה חברתית.

גלעד קריב: משחקים קטנוניים על חשבון בעלי העסקים ועל חשבון האינטרסים הלאומיים.

גלעד קריב: אז בסדר, נכון, ההצעה שלנו היא שמפלגות הקואליציה הנוכחית יתכנסו למסיבת סיום חגיגית שבמסגרתה יאשרו בבליץ' את כל הדברים שהקואליציה הזאת תקעה במשך שנה שלמה.

משה גפני: בקשתך נדחית, לא תהיה מסיבה חגיגית.

משה גפני: בקשתך נדחית, שרת התיירות שהיא מכחול לבן מבקשת כל זמן להעלות את העניין הזה.

משה גפני: עם כל הכבוד, זה דבר שאני לא זוכר כמותו שתולים אחד בשני בצורה הזאת.

גלעד קריב: אבל זה הדדי.

משה גפני: מה אשם זה שנמצא בפתיחת העסק שלו ממרץ, מה הוא אשם?

קרן ברק: או שיתכבד גנץ ויגיד למגזר העסקי את האמת, כרגע הוא לא אומר את האמת.

גלעד קריב: זה מראה כמה הסיפור הפך להיות מאבק כוח פוליטי בין שתי מפלגות שלטון.

משה גפני: ולדימיר, בבקשה.

ולדימיר בליאק: אדוני היושב-ראש, אני מצטרף למה שאמרו מיקי וקרן.

ולדימיר בליאק: אני רוצה לדבר על העיקרון: עד לפני חמישה חודשים הייתי במגזר הפרטי ושימשתי רואה חשבון עבור מאות עסקים.

ולדימיר בליאק: אף פעם לא הבנתי מה הקשר בין הזכות להגיש בקשה למענק - - - הוצאות קבועות לבין ההנחה בארנונה.

ולדימיר בליאק: מה, אלה שלא יכולים להגיש לא משלמים ארנונה?

ולדימיר בליאק: אלה שנפתחו אחרי ה-1 במרץ – בתוכם המסעדנים ובתי המלון – הם לא משלמים ארנונה?

ולדימיר בליאק: צריך לנתק את הקשר המופרך הזה ואני מצטרף לחברים בקריאה לקדם את ההחלטה האמורה.

משה גפני: תודה רבה.

משה גפני: דובי אמיתי, בבקשה.

דובי אמיתי: שלום לכולם.

משה גפני: למה אתה לא פה?

משה גפני: למה בזום?

דובי אמיתי: המנכ"לית שלי נמצאת.

דובי אמיתי: יש מי שמדי פעם עדיין עושה קצת מילואים.

דובי אמיתי: זה מחבר אותי לזה שאני אלוף משנה במילואים - - -

משה גפני: תהיה בריא, נו.

דובי אמיתי: גם מנכ"ל משרד ראש הממשלה החליפי, הוד בצר, הוא אלוף משנה במילואים.

דובי אמיתי: סיכמנו ביננו טלפונית שכחול לבן מעלה את זה.

דובי אמיתי: חשבתי שכששני אלופי משנה לוחצים יד בשיחת טלפון – וכמובן שאני לא מבין בפוליטיקה – אז הדברים יקרו.

דובי אמיתי: אני אומר לך, אדוני היושב-ראש, אם אני חוצה את הקווים – אבקש שתעצור אותי.

דובי אמיתי: שמע, לא ראיתי מחדל כזה, לא ראיתי התנהגות שכזו.

דובי אמיתי: אני לא יכול לסבול את זה.

דובי אמיתי: אני מסתובב בין העסקים ושומע אותם, אני מודיע לכם שאם העסק הזה לא יעבור ממש בימים הקרובים אני אפרוש את כל הדברים הללו בכל כלי התקשורת כי מדובר בחוסר אחריות, חוסר הבנה.

דובי אמיתי: מתעסקים כרגע בדברים שוליים כאשר המגזר העסקי - - -.

דובי אמיתי: המלונאים דיברו איתי ואמרו לי להמתין ולא להתפרץ.

דובי אמיתי: אני לא יכול לשאת את הדברים הללו.

דובי אמיתי: אני לא יכול לסבול את ההתנהגות הזאת, זה חוסר אחריות, זה הרבה יותר גרוע מלהשאיר פצוע בשטח ולא לטפל בו.

דובי אמיתי: האנשים במגזר האמור פצועים, די, מספיק עם ההתנהגות הזאת, זה כבר אושר ומדובר בהצעת מחליטים ממשלתית.

דובי אמיתי: כולם מוכנים, כולם סגרו וכולם הרימו יד.

דובי אמיתי: מיקי, האמת, כל הכבוד לך שאתה לא עושה פה את החשבון הפוליטי, וקרן שממשיכה לדחוף.

דובי אמיתי: אני אומר לכם: די, מספיק.

דובי אמיתי: אדוני היושב-ראש, יש לך את הכלים שלך ואני סומך עליך ואני מצפה שהדבר הזה יעבור על אפם ועל חמתם, תודה רבה לך.

משה גפני: תודה.

משה גפני: אמיר חייק, בבקשה.

אמיר חייק: שלום לכולם ותודה עבור קיום הדיון.

אמיר חייק: בענף שלנו אנחנו נמצאים במצב שבו כרבע מהענף לא קיבל מענקי ארנונה, רבע מהענף לא קיבל מענקי הוצאות קבועות ואנחנו תקועים עם העניין הזה.

אמיר חייק: עכשיו, רבע מהענף זה לא כי הם עשו פשע, רבע מהענף מכיוון שחלקם באיחוד עוסקים וחלקם זה עסקים שמחזורם הכולל הוא מעל 400 מיליון שקלים, כי הם הקימו יותר בתי מלון בישראל והשקיעו יותר בישראל ולכן אנחנו נמצאים במצב הזה.

אמיר חייק: אותנו לא מעניין הוויכוח הפוליטי, עם כל הכבוד.

אמיר חייק: אותנו מעניין לראות איך סוגרים את העניין הזה ולכן פנינו לוועדה.

אמיר חייק: חברת הכנסת קרן ברק וחבר הכנסת מיקי לוי דחפו את העניין הזה כדי שנהיה במצב שנקבל סעד מהרשות המחוקקת.

אמיר חייק: אי-אפשר להמשיך בצורה הזו, זה פשוט לא הוגן, תודה רבה.

משה גפני: תודה רבה.

משה גפני: טלי לאופר, בבקשה.

טלי לאופר: אני רוצה רק לחדד שהארנונה מבחינתנו, אנחנו משרדי הנסיעות, יש עוד שמונה חברות שהן המעסיקות הגדולות בענף שעוד לא קיבלו שקל סיוע מתחילת המשבר.

טלי לאופר: הארנונה זה הקצה של הקצה.

טלי לאופר: כאילו אמרו להם: "דפקו אתכם פעמיים, לא קיבלתם מענקים אז גם אל תקבלו מענקי ארנונה".

קרן ברק: כן, זה תנאי הכניסה.

טלי לאופר: הם מעסיקים 2,500 עובדים, הם יושבים על אלפי מטרים, הם העסיקו עובדים כל התקופה כדי לבצע החזרים לצרכן הישראלי.

טלי לאופר: אתם לא רוצים שחברות בין-לאומיות תבואנה במקום ולא תטפלנה בצרכן הישראלי.

טלי לאופר: לא רק שלא קיבלו מענקים, אפילו את הארנונה לא קיבלו.

משה גפני: החלטת הממשלה פותרת את הבעיה שאת מעלה?

טלי לאופר: לא, כי גם את המענקים הם לא קיבלו.

טלי לאופר: אתה יודע מה אמרנו כבר?

משה גפני: אז החלטת הממשלה הזאת לא פותרת את הבעיה.

משה גפני: הזאת?

טלי לאופר: היא חשובה, היא קריטית, היא חובה, היא המינימום.

משה גפני: רגע, שנייה, תקשיבי רגע לשאלות.

משה גפני: נניח והחלטת הממשלה עוברת, אנחנו נעשה כל מאמץ, נבקש מהממשלה שתעבור ואדבר גם עם כחול לבן.

משה גפני: אם החלטת הממשלה עוברת, אותם עסקים שעליהם את מדברת – בעייתם עם הארנונה לא תיפתר?

טלי לאופר: זה יסייע מאוד כי הם לא קיבלו שקל, אבל נדרשים גם מענקים מינימליים כפי שקיבלו חברות עד 400.

משה גפני: אני חושב שהבנתי את התשובה.

ינון אזולאי: את מקבלת מענקים, אחרי זה מקבלים מענק או לא?

טלי לאופר: לא - - - את הארנונה לא מקבלים עוד את המענקים, זו חקיקה נפרדת.

משה גפני: בסדר.

מיקי לוי: שני נושאים נפרדים.

משה גפני: תודה.

משה גפני: נתנאל היימן מהתאחדות התעשיינים, בבקשה.

נתנאל היימן: שני דגשים, אני תומך במה שאמרו חבר הכנסת לוי ואחרים, רק שני דגשים שלא נאמרו:

נתנאל היימן: אנחנו כן מדברים פה על עסקים שבסופו של יום נפגעו בגלל החלטות ממשלה.

נתנאל היימן: בזמן המשבר היה דיון נרחב על עסקים קטנים, צריך לזכור שגם עסקים גדולים מעסיקים 56% מהעובדים במשק.

נתנאל היימן: בסוף מדובר בהחלטות ממשלה שקבעו שהם לא ייפתחו, צריך לזכור את הדבר הזה.

נתנאל היימן: הדבר השני הוא לגבי המימוש של החלטות ממשלה.

נתנאל היימן: לא יכול להיות שהממשלה מחליטה דבר אחד שאינו מבוצע בסופו של דבר.

נתנאל היימן: הדבר האחרון הוא צופה פני עתיד: כל אותם עסקים שנפגעו או שלא נפגעו במהלך הקורונה – הטייס האוטומטי של הארנונה ממשיך לעבוד.

נתנאל היימן: גם עכשיו אנחנו צפויים, זה אמור להיקבע בחודש הבא, העלאת ארנונה נוספת של שני אחוזים לכלל העסקים, קטנים כגדולים, משהו כמו חצי מיליארד שקלים.

נתנאל היימן: לגבי המנגנון: במהלך הקורונה – ואם לא הייתם מתערבים אז זה היה אפילו יותר גרוע – המנגנונים הבירוקרטיים שנקבעו היו מאוד דרקוניים.

נתנאל היימן: היה מאוד קשה להניע את ההליכים עד שהרשות לעסקים נכנסה לתמונה.

נתנאל היימן: המנגנון הראשון שהוצע על ידי משרד הפנים היה הרבה יותר פשוט, נתנו לעסקים את הארנונה ורק אחר כך הם היו צריכים להוכיח נזק.

נתנאל היימן: ברגע שהפכו את המנגנון זה הפך להיות בירוקרטי ולא ישים, תודה.

משה גפני: תודה רבה.

משה גפני: שמעון טאובר, בבקשה.

שמעון טאובר: שלום.

שמעון טאובר: אני רוצה להגיד שהתמיכה מקיר לקיר שיש פה אכן מעודדת.

שמעון טאובר: אני רוצה להביא אותנו, חדרי הכושר, בתור דוגמה.

שמעון טאובר: אנחנו די דומים למלונאות ואנחנו סגורים מעל 200 ימים.

שמעון טאובר: אנחנו חברה ציבורית אז אני יכול לתת נתונים.

שמעון טאובר: אתמול פרסמנו דוחות: החברה מחקה 110 מיליון שקלים במהלך תקופת הקורונה, משהו כמו - - - כל אותו זמן החברה נדרשה לשלם שני מיליוני שקלים ארנונה כשאנחנו סגורים ולא מקבלים שום שירות מהעיריות.

קרן ברק: להם בכלל יש מתווה מיוחד שגם כן כחול לבן לא מאשרים.

שמעון טאובר: - - - ירידה במחזורים, ברור שאנחנו - - - ממשיכים לדרוש מאיתנו ואם אנחנו לא משלמים אז אנחנו ממשיכים לצבור ריביות.

שמעון טאובר: זה המצב, את הדבר הזה צריך לסדר.

שמעון טאובר: אני מאוד אשמח אם בעתיד - - - בזמן הקורונה, היו החלטות שאם אני רואה מהנקודה שלי, שהיה צריך לקבל אותן כדי לתקצב מהר פתרונות.

שמעון טאובר: העניין הזה של הקישור הזה היה כי הוועדה שטיפלה, הוועדה לעסקים קטנים ובינוניים, הסתמכה על אישורים שנגעו במענקים האחרים.

שמעון טאובר: אנחנו כרגע אחרי מלחמה והגיע הזמן לסדר גם את עניין הפעימה השלישית.

שמעון טאובר: ההחזרים האלה והעוסקים המאוחדים האלה זה פוגע בנו.

משה גפני: תודה, אני לא יכול להשתתף בדיון על חדרי הכושר.

קרן ברק: למה?

משה גפני: לכלתי יש חדר כושר.

קרן ברק: אז אנחנו נהיה הפה שלך.

משה גפני: תודה רבה.

משה גפני: משרד האוצר, בבקשה.

גל ברנס: גל ברנס, אגף התקציבים.

גל ברנס: אני יכול להגיד שלבקשת הוועדה בדיון שהיה בעבר נתבקשנו לקדם את הנושא של ארנונה לעסקים חדשים וגם ארנונה לעסקים שמחזורם עולה על 400 מיליוני שקלים.

גל ברנס: כפי שציין יושב-ראש הוועדה, הגשנו את הצעת המחליטים לממשלה.

משה גפני: ולמה זה לא מאושר?

גל ברנס: אני מתייחס לחלק המקצועי, מעבר לזה אני לא יכול להתייחס.

מיקי לוי: הוא לא יכול להגיד, אנחנו נגיד במקומו.

משה גפני: אבי זלצמן, נציג החשב הכללי.

ינון אזולאי: מה עם המענקים?

משה גפני: גל, אתה יודע לתת תשובה לגבי המענקים, שאלת חבר הכנסת ינון אזולאי.

גל ברנס: המענקים ניתנים על פי חוק שאושר בכנסת.

ינון אזולאי: מה הדעה שלכם, מעל 400 מיליון גם לתת להם מענקים?

מיקי לוי: נדרש תיקון בחקיקה.

ינון אזולאי: אבל מה הדעה שלהם, אני יודע שצריך תיקון, מה הדעה המקצועית שלכם?

גל ברנס: אני לא יודע לתת תשובה לגבי זה.

משה גפני: צריכים לתקן את החוק.

מיקי לוי: זה מדיניות שר אוצר, זה לא יעזור.

משה גפני: החשב הכללי, אבי זלצמן, פה?

משה גפני: לא נמצא.

משה גפני: סיוון להבי ממשרד הפנים, בבקשה.

סיון להבי: שלום לכולם, איני יודע אם אני יכול לתרום לדיון.

סיון להבי: הדברים הוצגו כפי שהם באמת.

סיון להבי: יש הצעת מחליטים - - -.

משה גפני: אתה יודע איפה זה עומד?

מיקי לוי: חבר הכנסת מיקי לוי פירט את הנסיבות.

משה גפני: יוסי עדס, הרשות לעסקים קטנים ובינוניים.

יוסי עדס: אין לי מה להוסיף מעבר לנאמר, הכול נאמר כבר.

מיקי לוי: יוסי, השר שלך עוד עובד?

מיקי לוי: אולי דרכו אפשר לבקש.

יוסי עדס: הוא מכיר את הסוגיה, הוא היה בדיונים, אין לי מה להוסיף בנושא.

יוסי עדס: אנחנו הצד המקצועי כמו שגם נציג האוצר ציין.

מיקי לוי: גם שרת התיירות הוציאה מכתב, אבל מה זה עוזר?

משה גפני: אבי זלצמן, החשב הכללי, בבקשה.

אבי זלצמן: שלום לכולם, אין לנו מה להוסיף מעבר למה שכבר נאמר.

אבי זלצמן: אנחנו יחד עם אגף התקציבים באותה עמדה.

משה גפני: תודה רבה.

משה גפני: יעל דניאלי, התאחדות המלונות, בבקשה.

יעל דניאלי: כיוון שבפועל העסקים של מעל 400 מיליוני שקלים סגורים מאז מרץ, הם מקבלים הודעות ארנונה מהרשויות המקומיות.

יעל דניאלי: האם אפשר, כיוון שהמחלוקת היא לא תכליתית אלא פרוצדורלית, האם אפשר לנסות באמצעות הוועדה להקל על אותם עסקים מול רשויות מקומיות שכרגע נמצאים נגדם בהליכים כאלה ואחרים משום שהם היו סגורים, לא שילמו ארנונה, והרשויות לא מחכות יותר.

קרן ברק: אולי, כדי שנהיה פרקטיים ולא נהיה אובדי עצות, הזמנת את מנכ"ל משרד ראש הממשלה החליפי?

קרן ברק: בואו נעלה מישהו בזום מהמשרד של גנץ ונשאל אותו.

משה גפני: תנסו, זה לא יהיה היום.

משה גפני: בסדר, תנסו להעלות אותו.

משה גפני: רמי שביט, בבקשה.

רמי שביט: שלום, רמי שביט, המשביר לצרכן.

רמי שביט: יש לי 36 חנויות בארץ כשכל חנות היא - - - אבל בחברה מאוגדת מעל 400 מיליון שקלים, מיליארד שקל מחזור.

רמי שביט: אנחנו, לאורך כל השנה וחודשיים שהיינו בקורונה לא התייחסו אלינו, לא במענקים ולא בהטבות.

רמי שביט: נכון, היה מהלך יפה מאוד של המדינה ששילמה חל"ת לעובדים ואני מצדד בזה.

רמי שביט: אבל, אנחנו כעסקים, אם לי יש עסק בעפולה של 2,000 מטרים ולידי יש עסק של 5,000 מטרים – הוא קיבל פטור מארנונה ואני לא.

רמי שביט: אני מדבר על 2.5 מיליוני שקלים בחודש, אני חוטף 6% קנס ריבית מהמדינה על זה שאני לא משלם את הארנונה.

רמי שביט: אני חוטף עיקולים כל הזמן על משהו לא הגיוני.

רמי שביט: דיברתי עם ערן יעקב, דיברתי עם שר האוצר כץ, דיברתי עם בני גנץ, כולם אמרו לי - - -

קרן ברק: אבל אתה יודע שזה לא קשור לישראל כץ, זה רק בני גנץ.

מיקי לוי: - - - זה לא של המדינה, זה הרשויות.

רמי שביט: - - - סליחה שנייה, אני נמצא תחת אש צולבת של שלושה גורמים וכל אחד מדבר איתי בנפרד שאין בעיה של זיכוי וזה רק עניין של החלטת ממשלה.

רמי שביט: אני מבקש מוועדת הכספים לעזור לנו.

רמי שביט: כבר חצי שנה אנחנו לא מקבלים כלום.

רמי שביט: בנוסף יש בג"ץ שהגשנו על הארנונה, יש דיון בחודש יולי, הבג"ץ מדבר על פטור מארנונה בכלל.

רמי שביט: אנחנו קיבלנו זיכוי על חודשיים בלבד בשנה שעברה ועל חודשיים השנה.

רמי שביט: אנחנו מחכים לזה כבר חצי שנה.

רמי שביט: הדבר האחרון, כדוגמה למצב: היה עכשיו מבצע בטחוני שארך 11 ימים.

רמי שביט: החליט מי שהחליט שאנחנו נקבל פיצוי עד 40 קילומטר – זה לא משנה הסניפים האחרים שנפגעו – אבל יותר מזה הגביל את זה במיליון שקלים.

רמי שביט: אני טוב לשלם מסים, אבל כשאני צריך לקבל כסף בגלל שהסניפים של סגורים בגלל מבצע, שכר דירה, שכר עבודה, ארנונה – לא מקבלים כלום כי מישהו החליט שיש הגבלה על מרחק 40 קילומטר ועד מיליון שקלים.

רמי שביט: אני מבקש מכם להיות הגונים, כמו שאתם יודעים לקחת ארנונה ומסים, אנחנו לא שקופים, לא אנחנו ולא העובדים שלנו, תודה רבה.

משה גפני: רבותיי, אני אפנה אל בני גנץ בשם הוועדה ואבקש ממנו להחליט את ההחלטה.

משה גפני: אדבר גם עם הוד בצר.

קרן ברק: אתה לא רוצה להעלות מישהו מהם עכשיו?

משה גפני: אבל זה לא יקרה.

מיקי לוי: יותר טוב שהוא יפנה.

משה גפני: בצורה דיסקרטית יותר.

משה גפני: אדבר גם עם שרת התיירות שביקשה גם.

משה גפני: אני מקווה שזה יעזור ויביאו את זה להחלטת ממשלה.

משה גפני: במידה ולא, אני אגיד כאן בוועדה ואדבר על העניין הזה ונראה מה עושים.

משה גפני: תודה רבה, הישיבה נעולה.